**ÅRSMELDINGER FOR AKTIVITETER VED FROLAND MENIGHETSSENTER I 2020**

**Aller først vil vi i styret si at vi er svært takknemlig for alt det gode arbeidet som gjøres av alle frivillige samt staben på Menighetssenteret. Dere er bare helt fantastiske og avgjørende for arbeidet med å virkeliggjøre vår målsetning «om å skape et åpent og inkluderende fellesskap med lav terskel og tydelig forkynnelse.»**

**BARNE-OG UNGDOMSARBEID**

**Babysang**Vårsemesteret ledet Hanne Omdal babysang hver torsdag frem til midten av mars. Da innendørs arrangement ikke lenger var tillatt pga corona, arrangerte hun to trilleturer. Babysang startet opp etter sommeren, da ledet av Marie Kvalbein-Olsen, på onsdager. Babysang starter med en sangstund, deretter spiser vi niste sammen, prater og koser oss. Vi serverer frukt og drikke. Vi hadde samlinger frem til november, da nye smittevernstiltak igjen førte til at vi måtte ta en pause.

**Søndagsskolen/Barneopplegg**I løpet av året 2020 ble det arrangert 6 søndagskolesamlinger. På grunn av korona-pandemien ble flere av de planlagte samlingene avlyst.
Gruppene på søndagskolen er delt inn i to aldersgrupper, 0 år til 1. klasse, og 2 klasse og eldre. De gjennomførte samlingene ble utført etter retningslinjene for smittevern på de ulike tidspunktene. Aktiviteter har vært blant annet natursti, utelek, klatring og skøytedag. Alltid med en formidlingsdel, med fokuset: Jesus til barna.
Det er registrert 23 betalte barn (kontingent) og ytterligere 59 registrerte barn på søndagskolen. Leder for søndagskolen er Grethe Gomez Osmundsen.

**Mandagsklubben**Mandagsklubben 2020 har som alle andre aktiviteter blitt veldig redusert i denne korona-pandemien. Normalt har vi 10 samlinger i året, men dette året har vi bare hatt halvparten, altså 5 samlinger. 3 av disse samlingene måtte vi dele opp i 2 grupper, for å få ned antallet. Det var først en samling for 1.-2. klasse kl. 17.00-18.15. Deretter kom 3.-4. klasse som hadde samlingene sine kl. 18.15-19.30. Det viste seg at dette fungerte godt, og barna fikk enda mer voksenkontakt, og det er lettere å se den enkelte. Totalt på begge gruppene har det vært ca.30 - 40 barn med 6-8 voksenledere og flere yngre medhjelpere (bl.a. konfirmanter).
Vi har fast program. Etter andakt er det aktiviteter, som aking, sykling, tråbiler, fotball, luftgeværskyting, radiostyrte biler, andre uteaktiviteter, tegning/hobby, bilbane, klatring og matlaging. Vi spiser også mat sammen, for eksempel ostesmørbrød, pølser og makarosti, men 2 av gangene måtte vi heller ha «Korona-vennlig mat». Da fikk de en smoothie og en banan i hånden før de dro hjem. Vi avslutter kvelden med en liten samling/oppsummering av andakten tidligere på kvelden og bønn/velsignelse før barna hentes.
Leder: Ingrid Bøylestad Landa

**Froland Soul Kids (1.-4. klasse) og Froland Soul Children (5.-10. klasse)**Våren 2020 ble korene ledet av Kristin Ljosland, som sammen med Ingrid Smith Pedersen hadde ansvaret for det musikalske. Mona Olsen hjalp til med servering i pausen og forefallende oppgaver. Begge korene hadde øvelser på onsdager, med 1- 4.klasse kl. 17.30-18.30 og 5-7.klasse kl. 18.30-19.30. Korene hadde opptredener på juletrefest 4. januar og vintermesse 12. februar. 12. mars ble det, p.g.a. korona brått slutt på all aktivitet, og alle planer ble lagt på is. Vi fikk likevel til et sommertreff på Hersel 1. juli,
Høsten 2020 overtok Marie Kvalbein-Olsen som dirigent, og med smittevernregler startet vi opp med øvelser i september. Nå annenhver uke for korene, på onsdager 17.30-18.30. Det har vært litt på og av med øvelser ettersom reglene for hva man får lov til har endret seg, men Soul Kids opptrådde på en gudstjeneste 18. oktober. Fire konfirmanter har vært med som hjelpeledere denne høsten, det er vi veldig glade for. I desember var begge korene med på den digitale julekonserten som ble sendt 13. desember. Soul Kids og Soul Children har hatt 25 medlemmer til sammen i 2020.

**UK junior (etter skoletid)**I august startet vi opp UK junior «Etter skoletid» for 5.-7.klasse, ledet av Hanne Omdal og Marie Kvalbein-Olsen. Dette er et tilbud vi har annenhver mandag fra kl. 14.30-16.30. Her har vi hatt ca. 20 deltakere hver gang. Vi har middag, andakt og ulike aktiviteter. Frivillige har hjulpet oss på kjøkkenet. I november måtte vi dessverre ta en pause av smittevernhensyn. Deltakerne fikk en hilsen i posten før jul.

**Unge Kristne**Opprinnelig har vi hatt UK kveld annen hver lørdag. Dette ble gjennomført frem til mars.
I februar dro vi på skiweekend til Rauland med 50-60 ungdommer og ledere.P.g.a. corona-restriksjoner hadde vi ikke UK kvelder fra mars og frem til august, med unntak av noen onsdagssamlinger i sommerferien. Sommerturen ble i år dessverre avlyst. I august dro en god gjeng på camp villmark til Birtedalen. I august dro også en god gjeng på dagstur til Tusenfryd. Fra august og frem til november hadde vi UK kvelder annen hver onsdag, der smittevernsregler tillot oss å være 20 deltakere hver gang. I september hadde vi spøkelsesturen med godt oppmøte. I november og desember var det ingen aktivitet p.g.a. smittevernsrestriksjoner. Kompefesten måtte dessverre avlyses i år.
Ledere: Hanne Omdal og Marie Kvalbein-Olsen.

**Familiefredag**I 2020 hadde vi to familiefredagstreff i januar og februar før coronasituasjonen satte sitt preg på alt. Etter dette har vi ikke hatt flere treff.
I januar og februar var vi 40-50 stk pr. gang med stort og smått. På disse kveldene har vi hatt middag, kor og aktiviteter. I tillegg kake og kaffe før vi går hjem. Dette har vært veldig koselig. Ikke minst veldig sosialt og et sted hvor familier i alle varianter i bygda vår kan møtes og samles og stifte nye bekjentskap.
I 2020 har vi ikke hatt kontingenter. Men vi har en beholdning på 12370 kr. Støtte fra Acta får vi årlig ut fra antall medlemmer. Det gjøres en vurdering om familiefredag sin økonomi skal inn under det store budsjettet på menighetssenteret.
Det er nå nytt styre i Familiefredag: Solfrid Fagerli, Hege Tresnes og Silje Olsbu går ut etter 6 år. Nytt styre er Reidun Birkeland, Christina Nygård og Einar Eskilt som skal ta fatt videre og lage et nytt styre når familiefredag kan starte igjen. I 2020 hadde vi kun styremøter via nettet. **Krik**Krik har ikke hatt noen aktivitet i 2020.

 **ARBEID FOR VOKSNE

Torsdagsmøtene**For år 2020 ble det som vanlig planlagt misjonsmøter 2. hver torsdag. Det er fortsatt NMS og NLM som alternerer på ansvar for møtene. På grunn av coronapandemien ble resultatet slik: NMS har avholdt 5 møter mens 5 møter måtte avlyses. NLM har avholdt 5 møter mens 7 møter måtte avlyses. Styrene for foreningene har vært opptatt av samarbeide. Det var planlagt fellessamling i juni, men dette lot seg ikke gjennomføre. Men en planlagt serie på 3 møter med tema «Vår trosbekjennelse» ble gjennomført på høsten. Taler var Ravn Karsrud, og dette var svært vellykket.
Møtene er fortsatt besøkt av personer på 60+. Vi har ellers hatt besøk av flere gode talere. I februar hadde vi besøk av Bjørg Mæstad som NLM har fulgt i hennes arbeide i Kina gjennom mange år. Foreningene har hatt ansvar for misjonsvindu på søndagsmøtene, men i løpet av året har vi bare presentert dette 2 ganger da flere av disse møtene ble avlyst pga corona. Dette er viktig misjonsinformasjon som vi ønsker å gi ut til flest mulig. Fremmøtet på torsdagsmøtene har i gjennomsnitt vært ca. 25.
Leder NLM: Turid Rasmussen Leder NMS: Torbjørn Oveland

**Språkkaféen**Språkkafeen holdt til i kaféen på menighetssenteret tirsdager fra kl.18.00 - 19.30 hver uke bortsett fra skolens ferier. Da koronasmitten gjorde at Norge ble stengt delvis ned, ble også Språkkafeen stengt ned. Vi følger smittevernreglene. Slik er situasjonen fortsatt.I juni 2020 gjorde vi et unntak. Da dro noen norske sammen med våre utenlandske venner på tur til badeplassen på Rosef. Olav og Tone Rosef inviterte da vi snakket om en sommeravslutning for Språkkafeen. Kjempekoselig. Fra juni 2020 til mars 2021 tilsier koronaregler at Språkkafeen tar pause. Leder: Ardis Dalsmo

**Diakoni
Diakoniplanen** revideres hvert år og godkjennes av bispedømmerådet**.
Diakoniutvalget** består av 2 oppnevnte personer fra menighetsrådet og 2 stk. fra menighetssenterstyret i tillegg til diakoniarbeideren. Disse er Marit Skutlaberg, Ardis Dalsmo, Hilde Risholt, Grethe Osmundsen og Else-Marie Treldal. Marit Skutlaberg er leder.

**Besøkstjenesten**Besøkstjenesten har gjennom dette året bestått av 17 besøksvenner. Noen kommer og noen går. Takk for den gode innsatsen til dere alle. Gjennom disse er det 11 personer som har fått jevnlige besøk gjennom året. Menighetssekretær Else-Marie Treldal fungerer fortsatt som kontaktpersonen. Gjennom hele året kommer det forespørsler. Fortsett å melde inn ønsker om få besøk, eller ta kontakt om du har lyst til å delta i denne tjenesten.

**Livsnære grupper**Det har gjennom året vært 7 livsnære grupper. Pga koronasituasjonen har det vært noe ujevne samlinger, men ingen har meldt at de har avviklet gruppen. Kontaktp.: Else-Marie Treldal

**Torsdagstreffet**Diakoniutvalget ønsket å starte et treffpunkt for dem som er hjemme på dagtid. Tanken var å skape et sosialt treffpunkt. Målet var å møtes 2. torsdag i måneden og invitere en gjest som fortalte om et valgt tema. Vi klarte å gjennomføre et vellykket treff før landet ble rammet av restriksjoner. Else Marie Treldal har ansvaret sammen med 3 stk. frivillige.

**Seniordugnaden**
Siste torsdag i hver måned (unntatt juli) legges det opp til seniordugnad med en gjeng mannlige pensjonister på Menighetssenteret for å utføre diverse vedlikeholdsoppgaver. På grunn av Covid-19 har vi i 2020 redusert aktiviteten betydelig, kun 6 ganger valgte vi å avholde dugnad og da med gode smittevernstiltak. Antallet som er med i seniordugnaden har for 2020 vært 11 personer. På begynnelsen av året fikk vi den triste meldingen at vår gode medarbeider Lars Solheim var død, en flott kar som ble - og er - dypt savnet.
Dugnaden er alltid noen svært trivelige timer sammen, med mye godt arbeid og ikke minst med mye godt sosialt samvær, noe som er en viktig del av dugnaden. Vi har gode kaffepauser mellom øktene, hvor både enkle og mer alvorlige temaer blir diskutert. En tradisjon vi i år måtte avstå fra, var juleavslutningen, en samling hvor tidligere medlemmer blir innbudt. Vi har plass til mange flere, så det er bare å møte opp på Menighetssenteret siste torsdag i måneden kl 09.00 til kl. 12.00. Alle er hjertelig velkommen. Leder: Åvald Bakken

**Bønnemøtene**
Hver mandag kl 18.00 - 19.00 er det bønnemøte i møterommet på menighetssenteret - unntatt 2 måneder på sommeren - samt siste år også 2 1/2 måned i mars - april og mai på grunn av korona. Samlingene innledes med et åpningsord, vi er ca 20 personer som deler på det.  På noen av samlingene har vi også sanginnslag.
Vi ber for bygda og menigheten.  På bønnemøtene kan vi dele gleder og vanskeligheter og be for hverandre. Samlingene er åpne for alle.  Store løfter er knyttet til bønn - vi får være i Guds nærhet.  Bønn gjør det umulige mulig.  Normalt er det ca 5-10 personer hver gang.
Leder: Arnfinn Landsverk

**Internasjonal kafe**I 2020 har det vært liten aktivitet på grunn av korona epidemi.  Vi har kun hatt en samling på menighetssenteret - sommerfesten 26. juni.  På festen med over 80 til stede hadde vi en markering av to flotte 50 åringer - John Mang og Torgrim Espolin Johnsen. Festen startet med grilling i nydelig sommervær på utsiden av menighetssenteret, og etter programmet inne samlet vi oss igjen ute til kaffe og kake. På festen var det sang og tale av Simona Solheim.  I tillegg deltok Øystein Åsen og burmesiske ungdommer med sang og musikk.
I tillegg har vi hatt to turer. I vinterferien en grilltur til Assev-vannet i nydelig vær med sol fra skyfri himmel. Søndag 23. august hadde vi tur til Trogfjell i Åmli. Det ble en flott tur til toppen av fjellet på 435 meter over havet. På toppen hadde vi en fantastisk panorama utsikt utover Åmli. På heimveien var vi innom gården Kløvfjell til Inge Myhren hvor vi så på en gammel bakerovn. Leder: Arnfinn Landsverk

**Music Friends**Korona har også rammet oss i 2020. Etter smitteutbruddet i marsmåtte vi ta en pause i likhet med annen virksomhet på Menighetssenteret.I oktober startet vi opp igjen med øvelser hver 14. dag med fullt fokus på smittevernreglene. Siden har vi holdt på inn i 2021 og opplever gleden ved å spille sammen. Alle opptredener er foreløpig satt på vent, men vi ser frem til å kunne spille igjen på ulike arrangementer på Menighetssenteret og sykehjemmet. Vi har en liten avtale med Else Marie om å delta på et torsdagstreff med en sang- og musikktime når smittesituasjonen tillater det.Jarl Håkedal gitar, Knut Stian Lia fiolin, Torfinn Selås fiolin, Gøran Dahlman flygel og Åsulv Lyngroth trekkspill. Leder: Åsulv Lyngroth